钦定古今图书集成/明伦汇编/氏族典/第082卷 > 吴兆元
## 钦定古今图书集成/明伦汇编/氏族典/第082卷 > 吴兆元

按《兴化府志》：“兆元字公策，万历癸丑进士。授确山令。
秩满行取选刑部河南司主事，改工部都水，迁屯田
员外郎，再迁营膳郎中，出知韶州府，政平讼简，与民
休息。怀宗初，迁江西参政，备兵湖西。己巳冬，赍捧入
贺，至山东，都城告警，众皆逗遛不肯进，兆元叱驭益
疾。庚午，迁江西按察使，备兵南赣，升广东右布政使。”
未几，改广西，兼视鹾政。乙亥，迁云南左布政使。己卯
冬，入觐，升右副都御史，巡抚云南。甲申，李自成陷阙，
兆元闻变恸哭，亟统兵至金陵佐复仇。及闽中道阻，
兆元痛故社已屋，谊与国俱存亡，展转滇南，矢躬尽
瘁。卒于官。